Aquest és un bon exemple de coordinació policial, de servei a la ciutadania i de la utilitat de les xarxes socials com a eina policial de servei a disposició del cos de Mossos d'Esquadra
Cap a un quart d'onze de la nit del dijous 27 d'agost, la sala del 112 de Reus va començar a rebre trucades per alertar que una persona anunciava a Twitter la intenció de suïcidar-se.
Aquest va ser el desencadenant que va activar tot un entramat de serveis i unitats policials per intentar auxiliar-la.
Faltaven cinc minuts per les 10 de la nit del dijous 27 d'agost quan la Laura (nom fictici) va publicar un missatge demolidor des del seu compte de Twitter: " Adéu per sempre.
I no tinc tot el q em privaria de fer-ho. "
Immediatament, alguns del seus seguidors van reaccionar a la seva piulada intentant dissuadir-la.
La Laura, al començament i durant una estona, va contestar alguns dels missatges.
Algunes d'aquestes persones es van alarmar en veure la foto de les pastilles que pensava utilitzar i van trucar al 112.
Llavors es va activar tot l'engranatge policial, però no era gens fàcil; el nom d'usuari de Twitter era un sobrenom, i d'entrada no disposaven de dades, ni de cap adreça o cap altra dada que pogués donar cap pista sobre qui era aquella dona que feia un crit d'auxili a través de les xarxes.
Després de gratar en el seu perfil, des de les sales de comandament van trobar una fitxa policial d'algú que podia coincidir amb les dades, i van trucar a un telèfon, però estava apagat.
Es van enviar dues patrulles a dos domicilis que constaven a la base de dades a fer comprovacions, però no hi va haver sort: no hi vivia des de feia temps, segons els veïns; el padró municipal també va confirmar-ho.
La sospita que pogués ser a Andorra va fer que també es contactés amb la policia d'aquest país, que es va activar per comprovar-ho.
Però el resultat d'aquesta gestió tampoc va donar fruïts, ja no hi vivia.
Tots els camins oberts duien a un carrer sense sortida.
Aleshores, el cap de torn central va pensar que si ella havia fet públiques les seves intencions per mitjà de les xarxes socials potser aquest era el canal adequat per a contactar-hi.
A quarts de 12 de la nit es va activar l'Àrea de Comunicació, que gestiona els comptes oficials del cos de Mossos d'Esquadra a les xarxes socials, i tot i que no fan un servei presencial les 24 hores del dia, sí es poden activar en cas de necessitat, com era el cas.
Lamentablement tampoc es va poder contactar amb ella a través de Twitter.
Quan es va informar al cap de torn central que això no era viable, hi va haver un silenci decebedor.
Ja no sabien què més podien fer.
Però mirant amb més detall les converses de la Laura a la xarxa, es va observar que hi havia un home que sí que semblava que la podia conèixer personalment.
I, aquesta vegada sí, el compte oficial de va poder contactar amb aquest senyor per demanar-li dades de contacte de forma privada: " Si us plau, necessitem contactar amb vostè en privat.
Habiliti DM o segueixi'ns per a poder demanar-li un telèfon de contacte ".
Immediatament el conegut de la Laura va contactar amb per missatge directe (DM).
Es va aconseguir el telèfon de contacte i a través d'ell es va contactar amb la Laura.
Havia desistit de la seva idea gràcies al contacte d'alguns usuaris, i agraïa la preocupació que havia despertat, ella ho expressava en una resposta al nostre tuit una estona després: " No ho he fet.
Missatges i 2 trucades m'han salvat ".
Es va activar la Sala Regional de Barcelona, el 112, diverses patrulles per fer comprovacions, la Sala Central, agents d'investigació, la Sala Regional de la Seu d'Urgell, la Policia d'Andorra i l'Àrea de Comunicació.
Durant més de dues hores els equips implicats no van parar de fer gestions.
Aquest és un bon exemple de coordinació policial, de servei a la ciutadania i de la utilitat de les xarxes socials com a eina policial de servei a disposició del cos de Mossos d'Esquadra, però no l'únic.
Sovint les xarxes socials són font de polèmiques i de debat, però en aquest cas van servir per ajudar la Laura.
Esperem que la Laura estigui bé i sobretot, que trobi l'ajuda adequada a la seva situació.
Les xarxes socials com a eina policial operativa
I és que aquest és el cas més recent, però no pas l'únic.
Coneixem i veiem la utilitat i el potencial de difusió tenen les xarxes socials del cos per transmetre consells de seguretat, fer difusió de la tasca policial i proporcionar informació de servei per a la ciutadania de forma directa a més d'un milió de seguidors, en el cas de.
Però també és un canal de molt valor d'entrada d'informació de la ciutadania.
L'Àrea de Comunicació disposa d'un equip de treball que gestiona les xarxes socials el qual, a més de crear contingut permanentment, també gestiona tot el ventall de dubtes i d'informacions que arriben a través d'aquests canals.
Durant l'inici del confinament per la pandèmia de la COVID-19, la incertesa de la situació i la preocupació va fer que les consultes a xarxes socials es multipliquessin, cosa que va generar la necessitat de crear un grup de treball específic dins de Comunicació per assistir a la ciutadania.
La majoria eren dubtes sobre què es podia i què no es podia fer; a més, habitualment entren consultes i informacions rellevants per a les unitats d'investigació o les comissaries: des de neguits per situacions de violència domèstica, assetjament a les xarxes o vídeos de pornografia infantil fins a informacions d'interès per a investigacions en curs o sobre localitzacions de plantacions de marihuana.
Tota aquesta informació es treballa i es tramet sempre a les unitats operatives per tal que puguin fer-se càrrec de la seva gestió o per si els pot ser útil en l'àmbit de la investigació o assistència.
Durant els darrers mesos s'han respost més de 21.000 dubtes i consultes individuals.
Això, per fer-nos-en una idea, és una quantitat ingent, i podem dir que en aquest últim mig any hem atès més consultes individuals que en els 10 anys d'existència dels comptes de Mossos a les xarxes socials.
Les xarxes socials són una finestra directa amb la ciutadania, el contacte permanent i bidireccional són també una de les claus per prendre el termòmetre d'allò que més preocupa a la població i una oportunitat per atendre-la i ser la policia de servei i de proximitat que la ciutadania es mereix.